Imtella' Marzu 27, 2021 - Aġġornata 27 Ta' Marzu, 2021 6:29pm Rapport: Keith Demicoli Illejla bejn it-8.30pm u d-9.30pm, Malta se tingħaqad mal-bqija tad-dinja f'Earth Hour, fejn għal siegħa se jintefa' d-dawl ta' binjiet prominenti madwar il-pajjiż bħal Kastilja, il-Parlament u l-funtana tat-Tritoni fost l-oħrajn. Il-ħsieb wara din l-inizjattiva internazzjonali hu biex titqajjem aktar kuxjenza dwar l-effetti ħżiena tal-konsum eċċessiv u mhux sosteniblli tal-enerġija li jġibu impatti negattivi fuq il-kwalità ta' ħajjitna bħat-tniġġis tal-arja. Fl-2007, f'Sydney ddeċidew li jibdew jieħdu azzjoni konkreta kontra t-tibdil fil-klima. Aktar minn żewġ miljun u mitejn elf persuna tfew id-dawl għal siegħa u f'ħakka t'għajn miljuni ta' persuni bdew jagħmlu l-istess f'avveniment li sar magħruf bħala Earth Hour. Il-Ministru għall-Ambjent u t-Tibdil fil-klima, Aaron Farrugia qal li llejla Malta se terġà tingħaqad mal-kumplament tad-dinja bħala turija ta' appoġġ għall-pjanetà tagħna. "Nafu li l-użu eċċessiv u mhux sostenibbli tal-enerġija u d-dawl iħalli impatt fuq id-dinja kollha u kull pajjiż, allura aħna bħala Gvern se nibagħtu messaġġ anke billi nitfu binjiet madwar il-pajjiż fosthom il-Berġa ta' Kastilja, il-Parlament, il-funtana tat-tritoni u binjiet oħra bħal kunsilli lokali u ministeri, ġonna u oħrajn." Il-Ministru Farrugia qal li l-pubbliku hu mħeġġeġ biex jagħmel l-istess u jipprova jitfi d-dawl għal mill-inqas siegħa. "L-għan tagħna huwa li llum nibagħtu messaġġ ċar li matul is-sena kollha l-familji jistgħu jagħmlu aħjar u jaħdmu bil-għaqal biex jiffrankaw l-enerġija u l-ħela tagħha kif ukoll l-użu mhux sostenibbli tal-enerġija u d-dawl ta' pajjiżna." Kull sena din l-attività jkollha tema differenti u din is-sena hi 'Nitkellmu għan-Natura', b'enfasi fuq il-fatt li l-bnedmin huma responsabbli għall-ambjent ta' madwarna u aħna biss għandna l-poter li nkunu l-vuċi għan-natura u li nipproteġuha. In-natura hi l-akbar u l-iktar alleat qawwi tal-umanità kontra l-effetti negattivi tat-tibdil fil-klima u jekk l-umanità ma tiħux ħsieb in-natura u tfalli, l-ekosistemi li lkoll niddependu fuqhom jfallu wkoll.